Uredba Sveta (EGS) št. 3955/92

z dne 21. decembra 1992

o sklenitvi Sporazuma o ustanovitvi Mednarodnega znanstveno-tehnološkega centra, ki so ga sklenile Združene države Amerike, Japonska, Ruska federacija ter kot ena stranka Evropska skupnost za atomsko energijo in Evropska gospodarska skupnost, v imenu Evropske gospodarske skupnosti

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 235 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ker bo sklenitev Sporazuma o ustanovitvi Mednarodnega znanstveno-tehnološkega centra, ki so ga sklenile Združene države Amerike, Japonska, Ruska federacija in Evropska skupnost za atomsko energijo ter Evropska gospodarska skupnost, ki skupaj nastopata kot ena stranka, opravljena v imenu Evropske gospodarske skupnosti, pripomogla k doseganju ciljev Skupnosti; ker Pogodba za sprejetje te uredbe ne določa pristojnosti, razen tistih, navedenih v členu 235,

SPREJEL NASLEDNJO UREDBO:

Člen 1

Sporazum o ustanovitvi Mednarodnega znanstveno-tehnološkega centra, ki so ga sklenile Združene države Amerike, Japonska, Ruska federacija in Evropska skupnost za atomsko energijo ter Evropska gospodarska skupnost, ki skupaj nastopata kot ena stranka, in Izjava Skupnosti v zvezi s členom I, se odobrita v imenu Evropske gospodarske skupnosti.

Besedili Sporazuma in Izjave sta priloženi k tej uredbi.

Člen 2

Predsednik Sveta v imenu Evropske gospodarske skupnosti izda uradno obvestilo, kot to določa člen XVIII Sporazuma [2].

Člen 3

1. Skupnost v upravnem odboru Mednarodnega znanstvenega in tehnološkega centra (v nadaljnjem besedilu "Center") predstavljata Predsedstvo Sveta in Komisija, od katerih vsak imenuje po enega člana odbora.

2. Komisija je splošno odgovorna za urejanje zadev v zvezi s Centrom.

Svet je pred sestanki upravnega odbora Centra pravočasno in izčrpno seznanjen z zadevami, o katerih se bo razpravljalo na takih sestankih, kakor tudi z namerami Komisije s tem v zvezi.

Brez vpliva na odstavek 3 Komisija v upravnem odboru izrazi stališče Skupnosti.

3. Za zadeve v zvezi s členom III(v) ter členoma V in XIII stališče Skupnosti določi Svet, izrazi pa jih praviloma Predsedstvo, razen če Svet ne odloči drugače. Za zadeve v zvezi s členom IV B(i) in (v) ter členom IV E stališče Evropskih skupnosti določi Svet, izrazi pa ga praviloma Komisija, razen če Svet ne odloči drugače, še zlasti pa to velja za področja, kjer se izkušnje in strokovno znanje nahajajo predvsem v državah članicah.

4. Kadar Svet odloča o stališču Skupnosti v skladu z odstavkom 3, odloča s kvalificirano večino.

Svet odloča z enostavno večino, kadar v skladu s prejšnjim odstavkom odloča o stališču Skupnosti, ki ga v nasprotju s splošnim pravilom izrazita Komisija ali, kot se lahko zgodi, Predsedstvo.

5. O projektih, ki jih financirajo ali sofinancirajo Skupnosti, se odloča v skladu s postopkom, predpisanim v Uredbi (EGS) št. 2157/91 [3], ali v predpisu, ki jo nasledi.

6. Skupnosti v Znanstvenem svetovalnem odboru, ustanovljenem v skladu s členom IV D Sporazuma, predstavljajo ustrezni strokovnjaki, ki jih imenuje Svet na podlagi seznama, ki ga predlaga Komisija, in ki vsebuje imena, ki jih predlagajo države članice.

Člen 4

Center je pravna oseba in uživa najširšo pravno sposobnost, ki je priznana pravnim osebam v skladu z zakoni, ki se uporabljajo v Skupnostih, in sme še zlasti sklepati pogodbe, pridobivati ali razpolagati s premično in nepremično lastnino in biti stranka v pravnem postopku.

Člen 5

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, dne 21. decembra 1992

Za Svet

Predsednik

D. Hurd

[1] UL C 337, 21.12.1992.

[2] Datum začetka veljavnosti Sporazuma bo objavil generalni sekretariat Sveta v Uradnem listu Evropskih skupnosti.

[3] UL L 201, 24.7.1991, str. 2.

--------------------------------------------------